title: Polmón
text: Os polmons u polbons u pulmons, son una parella d'organos, os más importants de l'aparato respiratorio, con aspecto de cono formaus por un teixito esponchoso de color rosa grisenca. Ocupan a mayor parti d'o tórax. Os polmons son cubiertos por una membrana dita pleura y son deseparaus la un de l'atro por os mediastinos. D'una man, o polmón dreito ye dividito en tres partis, ditas popularment alas y tecnicament lobulos); y d'atra, a ezquierda tien nomás dos alas u lobulos.
  
  Tienen arredol de 300 millons d'alviolos, tenendo una superficie total de bells 140 m2 en adultos (alto u baixo a superficie d'una pista de tenis). A capacidat pulmonar pende d'a edat, peso y sexo- ye en o rango entre. 4.000-6.000 cm3. As mullers gosan tener a capacidat pulmonar arredol d'un 20% u un 25% más baixa.
  
  A función d'os polmons ye realizar o intercambio gasioso con a sangre, por ixo os alviolos son en estreito contacto con capilars. En os alviolos se produce o paso d'oxicheno dende l'aire a la sangre y o paso de dioxido de carbonio dende a sangre a l'aire. Iste paso se produce por a esferencia de presions parcials d'oxicheno y dioxido de carbonio entre a sangre y os alviolos.
  
  Os termins medicos relacionaus con os polmons gosan prencipiar por pulmo-, d'o latín pulmonarius ("d'os polmons"), u por pneumo- (d'o griego πνεύμων ("polmón"). L'orichen d'as formas en latín y griego se troba en a radiz indoeuropea *PLEU- ("fluir", "fluxo"). Manimenos a interpretación d'a palabra latina s'explica de diferents trazas. Pa bell autor ye una palabra composada formada con as radices de "fluxo" y "aire"; pa belatro u una palabra derivada d'a radiz pa dicir "fluxo" con o sufixo -ONIS, (precursor d'o sufixo -ón en aragonés).
  
  En muitas variedatz de l'aragonés se gosa emplegar a voz livianos fendo referencia a los polmons d'o bestiar, encara que tamién se puede referir a lo conchunto de visceras toracicas.
  
  Se veiga tamién 
   Livianos.
   Corazón.
  
  Referencias
  
  Vinclos externos 
  
  Aparato respiratorio